### Projektas

**ŠILUTĖS RAJONO SAVIVALDYBĖS**

**TARYBA**

# SPRENDIMAS

**DĖL MOKESČIO UŽ VAIKŲ IŠLAIKYMĄ ŠVIETIMO ĮSTAIGOSE NUSTATYMO**

2019 m. lapkričio d. Nr. T1-

Šilutė

Vadovaudamasi Lietuvos Respublikos vietos savivaldos įstatymo 16 straipsnio 2 dalies 37 punktu, 18 straipsnio 11 dalimi, Lietuvos Respublikos švietimo įstatymo 70 straipsnio 1 dalimi, Šilutės rajono savivaldybės taryba n u s p r e n d ž i a:

1. Nustatyti mokestį už vaiko maitinimą:

1.1. ikimokyklinio ugdymo grupėse, dirbančiose 10,5 arba 12 valandų:

1.1.1. lopšelio grupėse – 1,80 Eur;

1.1.2. darželio grupėse – 1,97 Eur;

1.1.3. priešmokyklinio ugdymo grupėse –1,97 Eur;

1.2. ikimokyklinio ugdymo grupėse, dirbančiose 24 valandas:

1.2.1. specialiojo ugdymo grupėse – 2,32 Eur;

1.3. mokestį už vaiko maitinimą mokėti tik už lankytas dienas.

2. Vaikų, ugdomų pagal ikimokyklinio ir priešmokyklinio ugdymo programas, tėvai (įtėviai, globėjai) turi teisę pasirinkti maitinimų skaičių pagal tai, kiek valandų per dieną vaikas praleidžia ugdymo įstaigoje, arba atsisakyti maitinimo paslaugų, jeigu vaikas ugdymo įstaigoje praleidžia ne daugiau kaip 4 val. per dieną.

3. Nustatyti dienos mokestį:

3.1. ugdymo aplinkos išlaikymui ikimokyklinio, priešmokyklinio amžiaus vaikams, nepriklausomai nuo vaiko lankytų dienų skaičiaus – 0,40 Eur;

3.2. vasaros laikotarpiu (ikimokyklinio amžiaus vaikams nuo liepos 1 d. iki rugpjūčio 31 d., priešmokyklinio amžiaus vaikams nuo birželio 1 d. iki rugpjūčio 31 d.) už įstaigos lankymą – 1 Eur.

4. Pripažinti netekusiu galios Savivaldybės tarybos 2014 m. spalio 30 d. sprendimą Nr. T1-2268 „Dėl užmokesčio dydžio už vaikų išlaikymą švietimo įstaigose nustatymo“.

5.Sprendimas įsigalioja nuo 2020 m. sausio 1 d.

Savivaldybės meras

Virgilijus Pozingis Arvydas Bielskis Vita Stulgienė

2019-11- 2019-11-13(G) 2019-11- 13

Parengė

Dainora Butvydienė

**ŠILUTĖS RAJONO SAVIVALDYBĖS ADMINISTRACIJOS**

**ŠVIETIMO skyrius**

**AIŠKINAMASIS RAŠTAS**

**DĖL TARYBOS SPRENDIMO „DĖL MOKESČIO UŽ VAIKŲ IŠLAIKYMĄ ŠVIETIMO ĮSTAIGOSE NUSTATYMO“ PROJEKTO**

2019-11-

Šilutė

1. **Parengto projekto tikslai ir uždaviniai.**

Patvirtinti mokestį už vaikų išlaikymą švietimo įstaigose.

1. **Kaip šiuo metu yra sureguliuoti projekte aptarti klausimai.**

Parengtas ir Savivaldybės tarybai teikiamas tvirtinti Mokesčio už vaikų išlaikymą švietimo įstaigose, įgyvendinančiose ikimokyklinio ir priešmokyklinio ugdymo programas, nustatymo tvarkos aprašas, kuriame siūloma mokestį už vaikų maitinimą mokėti tik už lankytas dienas, o padidinti mokestį ugdymo aplinkos išlaikymui nepriklausomai nuo vaiko lankytų dienų skaičiaus. Pasikeitė Lietuvos Respublikos Sveikatos apsaugos ministro sveikatos priežiūros įstaigų veiklos apskaitos ir atskaitomybės tvarka, nebus išduodamos pažymos pateisinti mokinių praleistas pamokas/ugdymo dienas dėl ligos. Jas turės pateisinti patys tėvai, todėl tikslinga, kad tėvai (globėjai) mokestį už vaikų maitinimą mokėtų tik už lankytas dienas.

Ikimokyklinio ugdymo įstaigas (grupes) lankantiems ikimokyklinio, priešmokyklinio amžiaus vaikams būtų taikomas didesnis Savivaldybės tarybos nustatyto dydžio ugdymo aplinkos išlaikymo mokestis (ugdymo priemonėms, trumpalaikiam turtui bei kitoms su ugdymo proceso organizavimu susijusioms priemonėms ar paslaugoms įsigyti) – 0,40 Eur, nepriklausomai nuo vaiko lankytų dienų skaičiaus, vietoje nustatyto mokesčio – 0,30 Eur. Mokestis už vaiko maitinimą ir ugdymo aplinkos išlaikymą neskaičiuojamas jeigu Savivaldybės administracijos direktoriaus įsakymu vaikui yra paskirtas privalomas ikimokyklinis ugdymas arba tėvai abu yra kurčnebyliai, o vaikas neturi šios negalios. Jei vaiko veiklos trukmė darželyje neilgesnė nei 4 valandos, taikomas 50% nustatyto dydžio mokestis ugdymo aplinkos išlaikymui.

Siūloma įvesti dienos mokestį vasaros laikotarpiu (ikimokyklinio amžiaus vaikams nuo liepos 1 d. iki rugpjūčio 31 d., priešmokyklinio amžiaus vaikams nuo birželio 1 d. iki rugpjūčio 31 d.) už įstaigos lankymą - 1 Eur. Priešmokyklinio amžiaus vaikams ugdymo procesas baigiasi gegužės 31 d., tėvai dirba, neturi kur palikti vaikų, reikalingas darželis. Liepos, rugpjūčio mėnesiais mieste budintį darželį lankė 340 vaikų (30%). Liepos mėnesį dirbo Žemaičių Naumiesčio mokykla-darželis, Švėkšnos lopšelis-darželis, Kintų pagrindinės mokyklos ikimokyklinės grupės. Būtų sudarytos sąlygos visiems norintiems vasaros laikotarpiu lankyti darželį, pagerėtų vaikų lankomumas, tenkintume tėvų poreikius, keistųsi šeimos požiūris dėl darželio reikalingumo vasaros laikotarpiu, didėtų tėvų atsakomybė. Šie klausimai š. m. rugsėjo 19 d. buvo aptarti ikimokyklinių įstaigų vadovų pasitarime ir pateikti pakeitimai. Surinktos lėšos būtų panaudotos darbuotojų darbo užmokesčiui iš dalies apmokėti ir/ar darbuotojo įdarbinimui vasaros laikotarpiui. Pedagogai dirbdami vasarą neturi galimybės išnaudoti atostogas.

**3. Kokių pozityvių rezultatų laukiama.**

Sudarytos sąlygos vaikams lankyti įstaigą vasaros laikotarpiu, tenkintume tėvų poreikius, nereikėtų pateisinti dienų, kai vaikas nelanko įstaigos.

**4. Galimos neigiamos priimto projekto pasekmės ir kokių priemonių reikėtų imtis, kad**

**tokių pasekmių būtų išvengta.**

Nebus.

**5. Kokie šios srities aktai tebegalioja (pateikiamas aktų sąrašas) ir kokius galiojančius**

**aktus būtina pakeisti ar panaikinti, priėmus teikiamą projektą.**

Reikia pripažinti netekusiu galios Savivaldybės tarybos 2014 m. spalio 30 d. sprendimą Nr. T1-2268 „Dėl užmokesčio dydžio už vaikų išlaikymą švietimo įstaigose nustatymo“.

**6. Jeigu reikia atlikti sprendimo projekto antikorupcinį vertinimą, sprendžia projekto rengėjas, atsižvelgdamas į Teisės aktų projektų antikorupcinio vertinimo taisykles.**

Reikia. [Pridedama](SVI02Antikorupc.vert.docx)

**7. Projekto rengimo metu gauti specialistų vertinimai ir išvados, ekonominiai apskaičiavimai (sąmatos), ir konkretūs finansavimo šaltiniai.**

Nereikia.

**8. Projekto autorius ar autorių grupė.**

Dainora Butvydienė, Švietimo skyriaus vedėja, Vida Nemanienė, Švietimo skyriaus Ugdymo kokybės poskyrio vyriausioji specialistė.

**9. Reikšminiai projekto žodžiai, kurių reikia šiam projektui įtraukti į kompiuterinę paieškos sistemą.**

Nėra.

**10. Kiti, autorių nuomone, reikalingi pagrindimai ir paaiškinimai.**

Nėra.

Skyriaus vedėja Dainora Butvydienė